Document ID: 32012R1012

РЕГЛАМЕНТ ЗА ИЗПЪЛНЕНИЕ (ЕС) № 1012/2012 НА КОМИСИЯТА
от 5 ноември 2012 година
за изменение на Регламент (ЕО) № 2074/2005 и Регламент (ЕО) № 1251/2008 по отношение на списъка с векторни видове, здравните изисквания и изискванията за сертифициране във връзка с епизоотичния улцеративен синдром и по отношение на вписването на Тайланд в списъка с трети страни, от които е разрешен вносът на някои риби и рибни продукти в Съюза
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 9, втора алинея от него,
като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (2), и по-специално член 16, втора алинея от него,
като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (3), и по-специално член 17, параграф 2, член 22, член 25 и член 61, параграф 3 от нея,
като има предвид, че:
(1)
С Регламент (ЕО) № 2074/2005 на Комисията от 5 декември 2005 г. за установяване на мерки за прилагане по отношение на някои продукти съгласно Регламент (ЕО) № 853/2004 на Европейския парламент и на Съвета и по отношение на организацията на официалния контрол съгласно Регламент (ЕО) № 854/2004 на Европейския парламент и на Съвета и Регламент (ЕО) № 882/2004 на Европейския парламент и на Съвета, за дерогиране от Регламент (ЕО) № 852/2004 на Европейския парламент и на Съвета и за изменение на Регламенти (ЕО) № 853/2004 и (ЕО) № 854/2004 (4) се установяват образци на здравни сертификати за въвеждане в Съюза на някои водни животни и продукти от животински произход, предназначени за консумация от човека.
(2)
Образецът на здравен сертификат за внос на рибни продукти, предназначени за консумация от човека, установен в допълнение IV от приложение VI към Регламент (ЕО) № 2074/2005, съдържа ветеринарно-санитарно удостоверение по отношение на изискванията за възприемчиви видове към някои болести, изброени в част II от приложение IV към Директива 2006/88/ЕО, включително епизоотичен улцеративен синдром.
(3)
С Регламент (ЕО) № 1251/2008 на Комисията от 12 декември 2008 г. за прилагане на Директива 2006/88/ЕО на Съвета по отношение на условията и изискванията за сертифициране при пускането на пазара и вноса в Общността на аквакултури и продукти от тях и за установяване на списък с векторни видове (5) се установяват ветеринарно-санитарни условия и ветеринарно-санитарни изисквания за сертифициране при внос в Съюза на някои аквакултури и продукти от тях.
(4)
В приложение I към Регламент (ЕО) № 1251/2008 е определен списък с векторни видове за болестите, изброени в част II от приложение IV към Директива 2006/88/ЕО. Векторните видове за епизоотичен улцеративен синдром понастоящем са включени в този списък.
(5)
В приложение III към Регламент (ЕО) № 1251/2008 е определен, inter alia, списък с трети страни, територии, зони или части, от които е разрешен вносът в Съюза на декоративни риби, възприемчиви към една или повече от болестите, изброени в приложение IV към Директива 2006/88/ЕО, и предназначени за затворени декоративни съоръжения.
(6)
В посоченото приложение са включени Индия и Виетнам с цел вносът на видовете риби, възприемчиви към епизоотичен улцеративен синдром, да стане предмет на конкретни ветеринарно-санитарни разпоредби, които елиминират рисковете от тази болест.
(7)
Освен това образците за ветеринарно-санитарни сертификати, установени в части А и Б от приложение V към Регламент (ЕО) № 1251/2008, съдържат ветеринарно-санитарни удостоверения по отношение на изискванията за възприемчивите видове и векторни видове към някои болести, изброени в част II от приложение IV към Директива 2006/88/ЕО, включително епизоотичен улцеративен синдром.
(8)
В Директива 2006/88/ЕО, изменена с Директива за изпълнение 2012/31/ЕС на Комисията (6), епизоотичният улцеративен синдром (EUS) вече не е посочен като екзотична болест в част II от приложение IV към нея.
(9)
За целите на съгласуваността и яснотата на законодателството на Съюза Регламент (ЕО) № 2074/2005 и Регламент (ЕО) № 1251/2008 следва да бъдат изменени, за да се заличат разпоредбите в тях, които се отнасят до епизоотичния улцеративен синдром.
(10)
След заличаването на епизоотичния улцеративен синдром от списъка в част II от приложение IV към Директива 2006/88/ЕО съответните ветеринарно-санитарни разпоредби, приложими за Индия и Виетнам, стават излишни и поради това тези държави следва да бъдат заличени от списъка със страните, които са длъжни да прилагат специфични за болестта ветеринарно-санитарни мерки към водните животни, предназначени за износ към Съюза.
(11)
Тайланд е включена в списъка в приложение III към Регламент (ЕО) №1251/2008 като трета страна, от която е разрешен вносът в Съюза на риби от семейство Cyprinidae, предназначени за отглеждане в стопанства, райони за повторно полагане, райони за любителски риболов и отворени и затворени декоративни съоръжения. Тайланд подаде искане да бъде включена в списъка в приложение III с цел разрешаване на износа и на други видове риби от тази трета страна за Съюза.
(12)
През ноември 2009 г. в Тайланд бе проведена инспекция от Хранителната и ветеринарна служба (ХВС) на здравословното състояние на водните животни. Препоръките на ХВС след тази инспекция бяха изпълнени задоволително от компетентния орган на Тайланд. Поради това е целесъобразно да се разреши вноса в Съюза и на други видове риби от тази трета страна. Поради това вписването за Тайланд в приложение III към Регламент (ЕО) № 1251/2008 следва да бъде съответно изменено.
(13)
Поради това Регламент (ЕО) № 2074/2005 и Регламент (ЕО) № 1251/2008 следва да бъдат съответно изменени.
(14)
Целесъобразно е да се предвидят преходни мерки, което да позволи на държавите членки и на промишлеността да предприемат необходимите мерки, за да се съобразят с новите изисквания, установени в настоящия регламент.
(15)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Допълнение IV към приложение VI към Регламент (ЕО) № 2074/2005 се заменя с текста в приложение I към настоящия регламент.
Член 2
Приложения I, III и IV към Регламент (ЕО) № 1251/2008 се изменят в съответствие с приложение II към настоящия регламент.
Член 3
За преходен период до 1 март 2013 г. могат да бъдат пускани на пазара или въвеждани в Съюза пратки, съставени от водни животни, придружени от ветеринарно-санитарни сертификати, издадени в съответствие с образците, установени в част А или Б от приложение IV към Регламент (ЕО) № 1251/2008, и от рибни продукти, придружени от ветеринарно-санитарни сертификати, издадени в съответствие с образеца, установен в допълнение IV на приложение VI към Регламент (ЕО) № 2074/2005 във вида им преди измененията, въведени с настоящия регламент, при условие че достигат до крайното си местоназначение преди тази дата.
Член 4
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 5 ноември 2012 година.

Labels: 3
18
17
6